偈頌九十三首  其一二
作者：釋梵琮
朝代：宋

paragraphs: 禁足不定足，居中不住中。
去來無罣礙，踢踏活虛空。
射殺南山虎，翻身控角弓。
上無攀仰，下絕己躬。
孤迥迥一塵不立，清寥寥目斷千峰。
白雲片片，流水重重。
驀忽和盤掇轉，却要喚西作東。
生鐵團上，迸開罅縫。
枯河道裏，露出魚蹤。
不是妙用，亦非神通。
大家無別事，平等主人翁。
咄，老來雙耳聾。